
РЕШЕНИЕ
№ РС-270-25-088

	Днес, 01.09.2025 г., Комисията за противодействие на корупцията /КПК/, в състав:
            За председател: Антон Славчев
Член: Антоанета Цонкова
Член: Пламен Йоцов
	
У С Т А Н О В И:

Производството е по реда на чл. 89, ал. 1, предл. 1 от Закона за противодействие на корупцията (ЗПК) (обн., ДВ бр. 84 от 06.10.2023 г.), образувано въз основа на Решение на Комисията за противодействие на корупцията (КПК, Комисията) № КИ-124 от 28.04.2025 г. по сигнал с вх. № С-270/16.04.2025 г. на КПК.
Производството е образувано срещу Милена Рангелова в качеството ѝ на кмет на Община С.
В сигнала се излагат твърдения, че Милена Рангелова, в качеството си на кмет на Община С., е сключила граждански договор за поддръжка и осветление с И. Ч. – неин братовчед.
С писмо вх. № КПК-5170-1/16.06.2025 г. на КПК от председателя на Постоянната комисия по чл. 90, ал. 2, т. 3 от ЗПК към Общински съвет (ОбС) С. са предоставени следните документи: Удостоверение за избран кмет на община № 1 съгласно Решение № 101-МИ/06.11.2023 г. на ОИК С.; Клетвен лист на Милена Рангелова от 09.11.2023 г.; Трудов договор №150/31.01.2020 г.; Справка за приети и отхвърлени уведомления по чл. 62, ал. 5 от Кодекса на труда (КТ); Длъжностна характеристика за длъжността „шофьор на лекотоварен автомобил“; Допълнителни споразумения № 449/13.04.2022 г., № 186/21.08.2023 г. и № 181/19.05.2025 г. към Трудов договор № 150/31.01.2020 г.; Банкови бордера, удостоверяващи извършени плащания към лицето по трудов договор за периода от м. април 2022 г. до м. май 2025 г. – 33 броя; Договор № 8/04.01.2022 г., вкл. преводно нареждане, констативен протокол, сметка за изплатени суми; авизо за наредено преводно нареждане, констативен протокол, сметка за изплатени суми – 8 броя за 2022 г.; Договор № 5/03.01.2023 г. – авизо за наредено преводно нареждане, констативен протокол, сметка за изплатени суми; авизо за наредено преводно нареждане, констативен протокол, сметка за изплатени суми – 6 броя за 2023 г.; Договор № 74/01.08.2023 г. – авизо за наредено преводно нареждане, констативен протокол, сметка за изплатени суми; авизо за наредено преводно нареждане, констативен протокол, сметка за изплатени суми – 5 броя за 2023 г.; Договор № 10/02.01.2024 г. – авизо за наредено преводно нареждане, констативен протокол, сметка за изплатени суми; авизо за наредено преводно нареждане, констативен протокол, сметка за изплатени суми – 3 броя за 2024 г.; Договор № 22/02.01.2025 г. – авизо за наредено преводно нареждане, констативен протокол, сметка за изплатени суми; авизо за наредено преводно нареждане, констативен протокол, сметка за изплатени суми – 4 броя за 2025 година.
От производство за установяване на конфликт на интереси с вх. № С-270/16.04.2025 г. на КПК служебно са приобщени копия на Удостоверение за избран кмет на община № 1/28.10.2019 г. на ОИК С. и Клетвен лист на Милена Рангелова от 04.11.2019 година.
Служебно са извършени справки в НБД „Население“.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице с посочени три имена, адрес, телефон за връзка и е подписан.
Милена Рангелова заема длъжността кмет на Община С. за мандати 2019-2023 г. и 2023-2027 г., видно от Удостоверение за избран кмет на община № 1/28.10.2019 г. на ОИК С. и Клетвен лист от 04.11.2019 г., както и Удостоверение за избран кмет на община № 1 съгласно Решение № 101-МИ/06.11.2023 г. на ОИК С. и Клетвен лист от 09.11.2023 година.
	От извършена справка в НБД „Население“ не се установи между Милена Рангелова и И. Ж. Ч. да съществува роднинска връзка по права линия, по съребрена линия – до четвърта степен включително, или по сватовство – до втора степен включително.
	
	От представените по административната преписка материали се установи, че И. Ч. е назначен на длъжността „шофьор лекотоварен автомобил“ в Община С. с Трудов договор № 150 от 31.01.2020 година.
	Релевантен за настоящото производство, съгласно разпоредбата на чл. 91 от ЗПК (производството за установяване на конфликт на интереси се образува в срок до 6 месеца от откриването, но не по-късно от три години от извършването на нарушението), е периодът от 28 април 2022 г. до настоящия момент.
	В горепосочения период между Милена Рангелова, в качеството ѝ на кмет на Община С., от една страна и И. Ч., от друга, са подписани допълнителни споразумения № 186/21.08.2023 г. и № 181/19.05.2025 г. към Трудов договор № 150/31.01.2020 година.
	Между Община С., представлявана от кмета – Милена Рангелова и И. Ч. са сключени и граждански договори № 5/03.01.2023 г. за поддръжка на улично осветление, № 74/01.08.2023 г. за монтаж на бойлер, ремонт на ВиК инсталация, прокарване на ел. кабел, № 10/02.01.2024 г. и № 22/02.01.2025 г. за поддръжка на улично осветление. Видно от представените по административната преписка констативни протоколи, работата, извършена от Чертуков е приемана без забележки от кмета на общината, а сумите, дължими по договорите са заплатени.

Въз основа на така изяснената фактическа обстановка Комисията за противодействие на корупцията установи  следното от правна страна:

           Сигнал с вх. № С-270/16.04.2025 г. на КПК e подаден от физическо лице, идентифицирано по реда на чл. 15, ал. 2, т. 1 от Закона за защита на лицата, подаващи сигнали или публично оповестяващи информация за нарушения във вр. с чл. 63 от ЗПК.
За да е осъществен конфликт на интереси по смисъла на чл. 52 от ЗПКОНПИ (отм.), респ. чл. 70 от ЗПК, следва да са кумулативно налични три предпоставки: лице, заемащо висша публична длъжност, съответно публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 53 и чл. 54 от ЗПКОНПИ (отм.), респ. в чл. 71 и 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 54 от ЗПКОНПИ (отм.) облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие, а според чл. 72 от ЗПК е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
 В качеството си на кмет на Община С. за мандати 2019-2023 г. и 2023-2027 г., Милена Рангелова е лице, заемало висша публична длъжност по чл. 6, ал. 1 , т. 32 от ЗПКОНПИ (отм.) и съответно публична длъжност по чл. 6, ал. 1, т. 32 от ЗПК и компетентна да се произнесе относно наличието или липсата на конфликт на интереси по отношение на нея е Комисията за противодействие на корупцията.
Съгласно чл. 44, ал. 1, т. 1 от Закона за местното самоуправление и местната администрация (ЗМСМА) кметът на общината ръководи цялата ѝ изпълнителна дейност. 
При наличието на първия елемент от състава на конфликта на интереси (субект на нарушението), определящо за съществуването на такъв е проявяването на конкретно поведение от страна на субекта при изпълнение на произтичащите от длъжността му правомощия, както и дали съществува обективна възможност това конкретно поведение да е повлияно от частен интерес – личен или на свързано по смисъла на закона лице.
От извършената в регистър НБД „Население“ справка не се установи между Милена Рангелова и И. Ч. да съществува роднинска връзка по права линия, по съребрена линия – до четвърта степен включително, или по сватовство – до втора степен включително, която да е от естество да обоснове свързаност помежду им по смисъла на § 1, т. 15, б. „а“ от ДР на ЗПКОНПИ (отм.), респ. § 1, т. 9, б. „а“ от ДР на ЗПК.
Милена Рангелова е упражнила свои правомощия по служба по отношение на И. Ч. като е сключила с него допълнителни споразумения № 186/21.08.2023 г. и № 181/19.05.2025 г. към Трудов договор № 150/31.01.2020, както и граждански договори № 5/03.01.2023 г., № 74/01.08.2023 г., № 10/02.01.2024 г. и № 22/02.01.2025 година. С оглед на липсата на свързаност обаче, в настоящия случай не се установява наличието на частен интерес за нея самата или за свързано с нея лице от упражнените от Рангелова правомощия по служба в качеството ѝ на кмет на Община С. и лице, заемащо публична длъжност по чл. 6, ал. 1, т. 32 от ЗПК.
От горното следва, че в конкретния случай са налице само две от предпоставките за „конфликт на интереси“ по отношение на Милена Рангелова, в качеството ѝ на кмет на Община С. – лице, заемало/що висша/публична длъжност и упражнено от лицето правомощие по служба. Не се установи обаче да е налице частен интерес от упражненото правомощие. Липсата на частен интерес на лицето, заемащо висша/публична длъжност или на свързано с него лице при упражняването на правомощията или задълженията му по служба, изключва наличието на нарушение на разпоредбите на Глава Осма, Раздел II от ЗПКОНПИ (отм.), респ. на ЗПК, съответно и възможността за възникване на конфликт на интереси.

Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на частен интерес за Милена Рангелова или за свързано с нея лице, от упражнените от нея правомощия по служба в качеството ѝ на кмет на Община С..
Предвид изложеното и на основание чл. 92, ал. 1 и ал. 2 от ЗПК, във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:
[bookmark: _gjzj7zgi1vod]
НЕ УСТАНОВЯВА конфликт на интереси по отношение на Милена Рангелова с ЕГН ***, кмет на Община С., и в това ѝ качество лице, заемало висша публична длъжност по чл. 6, ал. 1, т. 32 от ЗПКОНПИ (отм.), респ. заемащо публична длъжност по чл. 6, ал. 1, т. 32 от ЗПК, във връзка с сключени допълнителни споразумения № 186/21.08.2023 г. и № 181/19.05.2025 г. към Трудов договор № 150/31.01.2020, както и граждански договори № 5/03.01.2023 г., № 74/01.08.2023 г., № 10/02.01.2024 г. и № 22/02.01.2025 г., поради липсата на неин или на свързано с нея лице частен интерес.

Препис от Решението да се изпрати на Окръжна прокуратура Х., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.


                КОМИСИЯ:

              ЗА ПРЕДСЕДАТЕЛ:………………(П)………………../АНТОН СЛАВЧЕВ/

		                ЧЛЕН:…………………(П)..……………………/АНТОАНЕТА ЦОНКОВА/

		                ЧЛЕН:……………................(П)..........…………...….…../ПЛАМЕН ЙОЦОВ/ 



